**מה בין שיעור מיטבי ללמידה משמעותית**

**למידה משמעותית באה לידי ביטוי בשני פרמטרים:**

1. **למידה הנשארת בזיכרון** – אם התלמיד אינו זוכר, סביר להניח שהתכנים לא היו משמעותיים עבורו.
2. **יישום** – למידה משמעותית מאפשרת יישום, כלומר שימוש במידע ו/או במיומנות שנרכשה.

הזיכרון הינו מרכיב ראשוני וקריטי בתהליך הלמידה והוא מרכיב חשוב ומשמעותי ביצירת מוטיבציה ללמידה ובצבירה של חוויות הצלחה.

שיעור מיטבי, הינו שיעור המקדם זיכרון והוא מורכב מהקניה, תרגול, הקניה, תרגול וסיכום שיעור.

**הקניה** מיטבית מתאפשרת באמצעות כתיבת מילות מפתח על הלוח/מצגת המאפשרות התנתקות, העברת מידע תוך שימוש בשאלות ופיתוח מיומנויות וכן שימור בטריגרים (גריינים).

מטרת הטריגר, לייצר גירוי המעודד מוטיבציה ללמידה ובכך מהווה תשתית ללמידה ולזיכרון.

טריגר איכותי, יוצא מהעולם של הנושא הנלמד ומתחבר לעולמו של הילד - הטריגר מאפשר למידה קונסטרוקטיביסטית\*, כלומר הבניה של ידע מתוך עולמו של התלמיד.

בנוסף, על הטריגר להיות שזור לכל אורך השיעור אחרת הוא יישאר בחזקת אנקדוטה ולא יהפוך לעוגן של הבנה וזיכרון.

טריגר יכול להופיע כמשחק, סרטון, שיר, מאמר, דילמה ועוד. (1)

על מנת לאתר את הטריגר המתאים ביותר על המורה לשאול את עצמו: מה העיקר? מהם העוגנים? מהן מילות המפתח? מה המטרה? מהו המסר?

הקנייה מיטבית תאפשר **תרגול** ולכן חשוב לעבוד עם הלוח. תרגול יכול להיות עבודה בקבוצות, הפעלה, עבודה עצמית ועוד – התרגול הופך את החומר של המורה לידע אצל התלמיד.

**סיכום השיעור** מאפשר סגירה, חיבור של חלקי הפאזל בקופסא ובא לידי ביטוי בשאלות מנחות כגון "היום דיברנו על ...", "נחזור על מספר משפטי מפתח בשיר...", "המושגים המרכזיים עליהם הרחבנו היום הם ...".

מומלץ לסיים את השיעור במבדק קצר שיאפשר חוויה של הצלחה.

**שרית חדד**

**יועצת ארגונית-פדגוגית**

1. **משימה למורים**: 5 דקות - **בזוגות**, כל אחד נדרש ללמד נושא את בן זוגו, בנושא שאינו מתחום הדעת שלו ולחשוב על טריגר מתאים להוראתו.

 **במליאה**: איסוף הממצאים ודיון – מה הלך טוב? מה קשה? מה הבנתם? מה הטריגר?

--------------------------------------------------------------------------------------------------------

**קונסטרוקטיביזם**: על פי תפיסתו של **פיאז'ה** הידע האישי אגור במערכת סכמות העומדת לרשות האדם ומתפתחת  תוך אינטראקציה שהוא מנהל עם סביבתו. **הפגישה בין האדם ובין גירוי מקבלת משמעות במסגרת הידע הקיים של האדם מחד ומאפשרת בנייתם של מבני ידע חדשים מאידך**. על פי פיאז'ה ידע אינו מתקבל אלא ***נבנה***על ידי האדם תוך כדי 'פגישה עם גירוי' בתהליך ההסתגלות המתואר על ידו במונחים: 'הטמעה', 'התאמה', 'הצורך בארגון' ו 'הצורך באיזון': ידע קיים משפיע על הדרך בה אדם מפענח מידע חדש ('הטמעה'); האדם משלב את המידע החדש במערכת הסכמות הקיימת (מונע על ידי 'הצורך בארגון') ותוך כדי כך משתנה מערכת הידע הקיים שלו (מתרחשת 'התאמה').  האדם נתפס כיצור אקטיבי המחפש משמעות; המשמעות נבנית על ידי האדם.